  Туспуктэм: УдмФИЦ УрО РАН Наталия Сильвестрова Россиысь тодосъя академилэн Урал ёзэтысьтыз Эскеронъёсъя удмурт федерал центрысь тодосчиос Уйпал но Шундыӝужан палась Н. В. Рудницкий нимо тодосъя федерал аграрной центрысь ужасъёсын ӵош умой удалтонлыко картофка сорт поттӥзы но сое «Шудбур» нимазы. Со сярысь элькунысь ужъюртлэн пресс-службаез ивортӥз. « Выль сортэз асьме тодосчиос Уйпал но Шундыӝужан палась Н. В. Рудницкий нимо тодосъя федерал аграрной центрен ӵош дас ар нуэм эскеронъёс вылэ пыкъяськыса поттӥзы. Со эскеронъёс возьматӥзы, «Шудбур» сортлэн удалтонлыкез одӥг гектарысь 38,1 тонна луэ. Со «Удача» сортлэн удалтонлыкезлэсь 8,1 тонналы тросгес » Алексей Семенихин, Россиысь тодосъя академилэн Урал ёзэтысьтыз Эскеронъёсъя удмурт федерал центрлэн администрациезлэн кивалтӥсез Эскеронъёсъя удмурт федерал центрлэн Гурт возёсъя тодосъя но эксеронъёсъя институтэзлэн кивалтӥсез Андрей Леднёв верамъя, выль сорт фитофторозлы умой пумитъяське, пыктос висёнэз кылдытӥсьлы но золотистой нематодалы пумитъяськонъя эскеронъёсты ортчиз. « Та сортлы ужкагазъёс дасямы, уже кутыны лэзён понна Выль кылдытэм сортъёсты эскеронъя но утёнъя Россиысь кун комиссие куриськон келямы » Андрей Леднёв, Эскеронъёсъя удмурт федерал центрлэн Гурт возёсъя тодосъя но эксеронъёсъя институтэзлэн кивалтӥсез Тодэ вайытом, Удмуртиын 2023-тӥ арын картофкалэсь калыккуспо нуналзэ ортчытыны малпало. Тегъёс: Тодос картофка гуртвозёс Удмуртия  